Odločba Komisije

z dne 28. decembra 1994

o odobritvi operativnega programa za preprečevanje in zatiranje salmonele pri nekaterih živih živalih in živalskih proizvodih, ki ga je predložila Finska

(94/968/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Skupnosti [1], kakor je bila spremenjena s poglavjem 2(A)(1)(h) dela 1 Priloge I(V)(E) k Aktu o pogojih pristopa Kraljevine Norveške, Republike Avstrije, Republike Finske in Kraljevine Švedske in uskladitev s pogodbami, na katerih temelji Evropska unija, ter zlasti člena 10a(2) Direktive,

ob upoštevanju Direktive Sveta 90/539/EGS z dne 15. oktobra 1990 o pogojih zdravstvenega stanja živali, ki urejajo trgovino s perutnino in valilnimi jajci med državami članicami Skupnosti in njihov uvoz iz tretjih držav [2], kakor je bila spremenjena s poglavjem 2(A)(4)(b) in (c) dela 1 Priloge I(V)(E) k Aktu o pogojih pristopa Kraljevine Norveške, Republike Avstrije, Republike Finske in Kraljevine Švedske in uskladitev s pogodbami, na katerih temelji Evropska unija, ter zlasti členov 9a, 9b in 10b Direktive,

ob upoštevanju Direktive Sveta 64/433/EGS z dne 26. junija 1964 o spremembah zdravstvenega stanja živali, ki vplivajo na trgovino s svežim mesom med državami članicami Skupnosti [3], kakor je bila spremenjena s poglavjem 3(1)(d) dela 1 Priloge I(V)(E) k Aktu o pogojih pristopa Kraljevine Norveške, Republike Avstrije, Republike Finske in Kraljevine Švedske in uskladitev s pogodbami, na katerih temelji Evropska unija, ter zlasti člena 5(4) Direktive,

ob upoštevanju Direktive Sveta 71/118/EGS z dne 15. februarja 1971 o spremembah zdravstvenega stanja živali, ki vplivajo na trgovino s svežim perutninskim mesom [4], kakor je bila spremenjena s poglavjem 3(3)(b) dela 1 Priloge I(V)(E) k Aktu o pogojih pristopa Kraljevine Norveške, Republike Avstrije, Republike Finske in Kraljevine Švedske in uskladitev s pogodbami, na katerih temelji Evropska unija, in zlasti člena 5(4) Direktive,

ob upoštevanju Direktive Sveta 92/118/EGS z dne 17. decembra 1992 o zahtevah v zvezi z zdravstvenim varstvom živali in javnim zdravjem, ki urejajo trgovino in uvoz v Skupnost za izdelke, za katere ne veljajo navedene zahteve, določene v posebnih predpisih Skupnosti iz Priloge A(I) k Direktivi 89/662/EGS, glede povzročiteljev bolezni pa v Direktivi 90/425/EGS [5], kakor je bila spremenjena s poglavjem 4(4)(c) dela 1 Priloge I(V)(E) k Aktu o pogojih pristopa Kraljevine Norveške, Republike Avstrije, Republike Finske in Kraljevine Švedske in uskladitev s pogodbami, na katerih temelji Evropska unija, ter zlasti prve alinee poglavja 2 Priloge II k Direktivi,

ker je v skladu s členom 10a(2) Direktive 64/432/EGS, členi 9a, 9b in 10b Direktive 90/539/EGS, členom 5 Direktive 64/433/EGS, členom 5 Direktive 71/118/EGS in prvo alineo poglavja 2 priloge II k Direktivi 92/118/EGS Finska 10. oktobra in 13. decembra 1994 Komisiji predložila svoj operativni program za omejevanje salmonele;

ker ta operativni program zajema vse ukrepe, za katere se je Finska zavezala, da jih bo izvedla, od datuma začetka veljavnosti Pogodbe o pristopu z namenom preprečevanja in zatiranja salmonele pri govedu in prašičih za vzrejo, proizvodnjo in zakol, vzrejni perutnini, enodnevnih piščancih, namenjenih vključitvi v jate vzrejne perutnine ali jate perutnine za proizvodnjo, nesnicah (perutnina za proizvodnjo, rejena za pridelavo jajc za prehrano), perutnini za zakol, govejem mesu in prašičjem mesu, ovčjem mesu, perutninskem mesu in jajcih za neposredno prehrano ljudi;

ker je zaradi tega treba predpisati eno samo odločbo Komisije o odobritvi operativnega programa;

ker pa so jamstva v zvezi s salmonelo, ki se uporabljajo za Finsko, in so bila že določena ali naj bi še bila določena, opredeljena za vsako posamezno kategorijo živih živali ali izdelkov živalskega izvora; ker je za uporabo navedenih jamstev potrebna odobritev ukrepov, ki jih bo Finska izvajala v posameznem sektorju,

SPREJELA NASLEDNJO ODLOČBO:

Člen 1

Odobrijo se ukrepi v zvezi z govedom in prašiči za vzrejo, proizvodnjo in zakol iz finskega programa.

Člen 2

Odobrijo se ukrepi v zvezi s plemensko perutnino in enodnevnimi piščanci, namenjenimi vključitvi v jate vzrejne perutnine ali jate perutnine za proizvodnjo, iz finskega programa.

Člen 3

Odobrijo se ukrepi v zvezi z nesnicami (perutnina za proizvodnjo, rejena za proizvodnjo jajc za prehrano) iz finskega programa.

Člen 4

Odobrijo se ukrepi v zvezi s perutnino za zakol iz finskega programa.

Člen 5

Odobrijo se ukrepi v zvezi z mesom goveda in prašičev iz finskega programa.

Člen 6

Odobrijo se ukrepi v zvezi s perutninskim mesom iz finskega programa.

Člen 7

Odobrijo se ukrepi v zvezi z jajci za neposredno prehrano ljudi iz finskega programa.

Člen 8

Finska uveljavi zakone in druge predpise za izvajanje ukrepov iz členov 1, 2, 3, 4, 5, 6 in 7 z dnem začetka veljavnosti Pogodbe o pristopu.

Člen 9

Ta odločba začne veljati ob pogoju in z dnem začetka veljavnosti Pogodbe o pristopu Norveške, Avstrije, Finske in Švedske.

Člen 10

Ta odločba je naslovljena na države članice.

V Bruslju, 28. decembra 1994

Za Komisijo

René Steichen

Član Komisije

[1] UL 121, 29.7.1964, str. 1977/64.

[2] UL L 303, 31.10.1990, str. 6.

[3] UL 121, 29.8.1964, str. 2012/164.

[4] UL L 55, 8.3.1971, str. 23.

[5] UL L 62, 15.3.1993, str. 49.

--------------------------------------------------